FCM's håndboldmestre har hovedsponsoren på plads
FCM har landet en hovedsponsoraftale frem til 2016 i en hård økonomisk tid for danske håndboldklubber.
FC Midtjyllands håndboldkvinder vil også i fremtiden have speditionsvirksomheden Alpi som hovedsponsor.
Den danske mesterklub har netop forlænget sit sponsorat med Alpi, så aftalen gælder frem til sommeren 2016.
Aftalen kommer i en tid, hvor mange andre håndboldklubber kæmper med økonomien.
- Det sender et signal til klubbens spillere, trænere, personale og vores omverden om, at det vi gør, ikke er helt forkert, siger direktør Torben Kølbæk i en pressemeddelelse.
- Der er til stadighed mange økonomiske udfordringer for os, men med hårdt arbejde, midtjysk vilje og teamwork er vi kommet langt.
- Vi er stolte over, at vi er blevet genvalgt på baggrund af, hvad vi har leveret af eksponering og som relationsskabende platform, siger Kølbæk.
FCM kvalificerede sig i weekenden til Champions Leagues Final4-stævne.
Flere af FCM's konkurrenter i Dame Håndbold Ligaen har haft store økonomiske problemer. Viborg HK har netop afværget en konkurs, og Vejen EH er også presset på økonomien.
/ritzau/